Στη δίνη πρωτοφανούς πολιτικής κρίσης βυθίζεται η Αλβανία. Η διαμάχη του Προέδρου Μέτα με τον Πρωθυπουργό Ράμα για τις δημοτικές εκλογές κλιμακώνεται. Ο πρόεδρος της χώρας βρίσκεται σε διαβουλεύσεις με τα κόμματα για να οριστεί νέα ημερομηνία για τις δημοτικές εκλογές, ενώ η αντιπολίτευση ζητά την παραίτηση του πρωθυπουργού και την διενέργεια πρόωρων εκλογών.

Ο Μέτα κάλεσε σήμερα στο προεδρικό μέγαρο τους προέδρους των κομμάτων της αντιπολίτευσης σε σύσκεψη με σκοπό τον ορισμό άλλης ημερομηνίας διεξαγωγής των δημοτικών εκλογών στη χώρα, εφόσον ο ίδιος με διάταγμά του έχει ακυρώσει εκείνη της 30ης Ιουνίου.

Ερωτηθέντες σχετικά, μετά την σύσκεψη, εκπρόσωποι των κομμάτων που συμμετείχαν σε αυτήν περιορίστηκαν να δηλώσουν ότι «έγιναν απλώς μικρά βήματα προς την σωστή κατεύθυνση».

Ως προς την απόφαση της κυβέρνησης να δρομολογήσει την καθαίρεση του Μέτα από τον προεδρικό θώκο ο ίδιος ο πρόεδρος επανέλαβε σε συνέντευξη τύπου πως δεν πρόκειται να παραιτηθεί.

Με “πόλεμο” δηλώσεων μεταξύ του προέδρου της Αλβανίας και του πρωθυπουργού για τις δημοτικές εκλογές της 30ης Ιουνίου, συνεχίσθηκε η πολιτική κρίση.

Στις κατηγορίες του προέδρου Μέτα ότι κυβέρνηση και αντιπολίτευση “είχαν κηρύξει την 30η Ιουνίου ημέρα μάχης για ζωή ή θάνατο” και ήταν αυτός ο λόγος για τον οποίο αποφάσισε να ακυρώσει την ψηφοφορία, απάντησε από τις Βρυξέλλες, με ανάρτησή του στην ιστοσελίδα του ο πρωθυπουργός Έντι Ράμα, δηλώνοντας πως οι εκλογές θα γίνουν κανονικά την προγραμματισμένη ημερομηνία.

Ο Έντι Ράμα συνέχισε σήμερα την προεκλογική του εκστρατεία για τη διεξαγωγή των εκλογών στις 30 Ιουνίου. Μιλώντας σε συγκεντρώσεις στο νομό της Λούσνιας στο νότο, κατηγόρησε τον πρόεδρο της Δημοκρατίας ότι βρίσκεται πίσω από την κρίση και την πολιτική αστάθεια που ταλανίζει τη χώρα.

ΠΗΓΗ: ΕΡΤ, ΑΠΕ-ΜΠΕ

Μοιράσου το άρθρο: